[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.9.2009

KOM(2009) 468 endelig

2009/0126 (ACC)

Forslag til

RÅDETS AFGØRELSE

om undertegnelse og indgåelse af en frivillig partnerskabsaftale mellem Det Europæiske Fællesskab og Republikken Ghana på skovbrugsområdet om retshåndhævelse, god forvaltningspraksis og handel med træprodukter til Fællesskabet

BEGRUNDELSE

Handlingsplanen om retshåndhævelse, god forvaltningspraksis og handel på skovbrugsområdet (FLEGT)[1], som Rådet tilsluttede sig i 2003[2], indeholder en række foranstaltninger, som omfatter støtte til træproducerende lande, multilateralt samarbejde for at bekæmpe handel med ulovligt træ, støtte til initiativer i den private sektor samt foranstaltninger til at undgå investeringer i aktiviteter, der fremmer ulovlig skovhugst. Hjørnestenen i handlingsplanen er oprettelsen af FLEGT-partnerskaber mellem Fællesskabet og træproducerende lande for at stoppe ulovlig skovhugst. I 2005 vedtog Rådet forordning (EF) nr. 2173/2005[3], som indfører en licensordning og en mekanisme, hvorved man kan kontrollere lovligheden af træ, der indføres i Fællesskabet.

I december 2005 udstedte Rådet direktiver, som gav Kommissionen beføjelse til at indgå forhandlinger om partnerskabsaftaler med træproducerende lande for at gennemføre EU's handlingsplan om retshåndhævelse, god forvaltningspraksis og handel på skovbrugsområdet (FLEGT), navnlig for at fremme indførslen af kontrolleret lovligt træ i Fællesskabet fra sådanne partnerlande[4]. Aftalen med Ghana er den første af sådanne partnerskabsaftaler, som er forhandlet mellem et producentland og Fællesskabet.

Kommissionen indledte forhandlinger med Ghana i februar 2007. Forhandlingerne strakte sig over 18 måneder og involverede fire forhandlingsrunder og syv møder i tekniske arbejdsgrupper. I løbet af forhandlingerne har Kommissionen fået bistand af en række medlemsstater. Kommissionen har holdt Rådet underrettet om status gennem hele forløbet med regelmæssige rapporter til arbejdsgruppen om skovbrug, samt til chefen og ansatte på Europa-Kommissionens delegation og medlemsstaternes ambassadører og repræsentanter i Ghana. Efter hver forhandlingsrunde holdt parterne offentligt tilgængelige møder for at holde interessenter underrettet om fremskridt i forhandlingerne. Ghana har derudover lagt sig fast på en fremgangsmåde, hvor civilsamfundet og den private sektor inddrages i aftalens udformning.

Aftalen vedrører alle elementer i Rådets forhandlingsdirektiver. Aftalen fastlægger navnlig rammerne for FLEGT-ordningen samt FLEGT-ordningens institutioner og systemer. Den beskriver kontrol af forsyningskæden, rammerne for overholdelse af retsreglerne og krav til uafhængig revision af systemet. Alt dette findes i bilagene til aftalen, hvor der redegøres nærmere for de strukturer, der skal understøtte den garanti for lovlighed, som udstedelsen af en FLEGT-licens giver. Definitionen af gældende lovgivning blev udarbejdet af Ghana efter omfattende høring af interessenter. Den omfatter love og forskrifter vedrørende fældningsrettigheder, skovforvaltning, miljø- og arbejdsmarkedslovgivning, skattemæssige krav, respekt for lokalsamfunds jordbesiddelsesret og brugsret og andre sociale forpligtelser, der er foreskrevet i lovgivning vedrørende skovbrug, samt krav til eksport.

Aftalen går videre end den begrænsede produktdækning, der foreslås i bilag II til FLEGT-forordning (EF) nr. 2173/2005, idet den omfatter handel med alle træprodukter og derved forpligter Ghana til at etablere et system, som giver Fællesskabet sikkerhed for, at alle skovprodukter fra Ghana er lovligt producerede og bidrager positivt og på bæredygtig vis til Ghanas vækst.

Aftalen indeholder bestemmelser om kontrol af import ved Fællesskabets grænser som fastlagt i FLEGT-forordning (EF) nr. 2173/2005 og i den dertil hørende forordning (EF) nr. 1024/2008 om gennemførelsesbestemmelser. Aftalen omfatter en beskrivelse af Ghanas FLEGT-licens, hvortil benyttes det format, der er foreskrevet i gennemførelsesbestemmelserne i forordning (EF) nr. 1024/2008.

Aftalen etablerer mekanismen for dialog og samarbejde om FLEGT med Fællesskabet, nemlig den såkaldte fælles overvågnings- og revisionsmekanisme. Den fastlægger også principperne for inddragelse af interessenter, sociale sikkerhedsforanstaltninger, gennemsigtighed, kontrol og rapportering.

Aftalen fastlægger tidsplanen og procedurerne for aftalens ikrafttrædelse og licensordningens gennemførelse. Da Ghana ønsker at modernisere og revidere landets lovgivnings- og informationsstyringssystem, at indføre en mere omfattende kontrol af forsyningskæden og en uafhængig kontrol af overholdelsen af relevant lovgivning, vil det tage adskillige år at udvikle og afprøve de nye systemer samt at udbygge kapaciteten i regeringen, civilsamfundet og den private sektor til at udføre de påtænkte opgaver. FLEGT-licensordningen forventes at være fuldt ud operationel i udgangen af 2010. Licensordningen vil blive sammenholdt med de fastlagte kriterier, inden EU begynder at godkende FLEGT-licenserne. Faserne og proceduren herfor er fastlagt i aftalen og dens bilag.

2009/0126 (ACC)

Forslag til

RÅDETS AFGØRELSE

om undertegnelse og indgåelse af en frivillig partnerskabsaftale mellem Det Europæiske Fællesskab og Republikken Ghana på skovbrugsområdet om retshåndhævelse, god forvaltningspraksis og handel med træprodukter til Fællesskabet

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første afsnit, og artikel 300, stk. 4,

under henvisning til forslag fra Kommissionen, og

ud fra følgende betragtninger:

(1) I maj 2003 offentliggjorde Europa-Kommissionen en EU-handlingsplan for retshåndhævelse, god forvaltningspraksis og handel på skovbrugsområdet (FLEGT)[5], hvori den opfordrede til, at der træffes foranstaltninger til at bekæmpe ulovlig skovhugst gennem frivillige partnerskabsaftaler med træproducerende lande. Rådets konklusioner om handlingsplanen blev vedtaget i oktober 2003[6], og Parlamentet vedtog et forslag til en beslutning i januar 2004[7].

(2) Den 5. december 2005 gav Rådet Kommissionen bemyndigelse til at indlede forhandlinger om partnerskabsaftaler for at gennemføre EU-handlingsplanen for retshåndhævelse, god forvaltningspraksis og handel på skovbrugsområdet (FLEGT).

(3) Den 20. december 2005 vedtog Rådet forordning (EF) nr. 2173/2005 om indførelse af en FLEGT-licensordning for import af træ til Det Europæiske Fællesskab fra lande, med hvilke Fællesskabet har indgået frivillige partnerskabsaftaler[8].

(4) Forhandlingerne med Ghana er afsluttet, og FLEGT-partnerskabsaftalen mellem Republikken Ghana og Det Europæiske Fællesskab på skovbrugsområdet om retshåndhævelse, god forvaltningspraksis og handel med træprodukter til Fællesskabet, i det følgende benævnt "aftalen", blev paraferet den 3. september 2008.

(5) Det er derfor i Fællesskabets interesse at godkende aftalen —

TRUFFET FØLGENDE AFGØRELSE:

Artikel 1

1. Aftalen mellem Det Europæiske Fællesskab og Republikken Ghana på skovbrugsområdet om retshåndhævelse, god forvaltningspraksis og handel med træprodukter til Fællesskabet godkendes hermed på Fællesskabets vegne.

2. Teksten til aftalen er knyttet til denne afgørelse.

Artikel 2

Fællesskabet repræsenteres af repræsentanter for Kommissionen i den fælles overvågnings- og revisionsmekanisme, der er etableret i henhold til aftalens artikel 19.

Artikel 3

Med henblik på anvendelse af aftalens artikel 26 bemyndiges Kommissionen til efter proceduren i artikel 11, stk. 3, i forordning (EF) nr. 2173/2005 at indgå de aftaler, der er nødvendige for at ændre bilagene til aftalen.

Artikel 4

Formanden for Rådet bemyndiges til at udpege den person, der er beføjet til at undertegne aftalen med bindende virkning for Fællesskabet[9].

Artikel 5

Denne afgørelse offentliggøres i Den Europæiske Unions Tidende .

Udfærdiget i Bruxelles, den […].

På Rådets vegne

Formand […]

[1] KOM(2003) 251.

[2] EUT C 268 af 7.11.2003, s. 1.

[3] EUT L 347 af 30.12.2005.

[4] Klassificeret rådsdokument 15102/05.

[5] KOM(2003) 251.

[6] EUT C 268 af 7.11.2003.

[7] Parlamentsdokument 7014/04.

[8] EUT L 347 af 30.12.2005.

[9] Datoen for aftalens ikrafttræden offentliggøres i Den Europæiske Unions Tidende af Rådets Generalsekretariat.